בפני בקשה לביטול עיקולים שהוטלו במסגרת תיק הוצאה לפועל (להלן: "הבקשה").
בתחילת חודש מרס 2016, הגישה המשיבה בלשכת ההוצאה לפועל בירושלים, בקשה לביצוע שטרות, למימוש ארבעה שיקים בסכום כולל של 150,200 ₪, שניתנו למשיבה על ידי המבקש ואשר לא כובדו מן הטעם של "אין כיסוי מספיק וחשבון מוגבל". השיקים האמורים, נמסרו למשיבה בהתאם להוראות הסכם פשרה שנחתם בין הצדדים ביום 10/6/15.
במסגרת תיק ההוצאה לפועל, הוטלו עיקולים על זכויות המבקש (להלן: "העיקולים"), לרבות עיקול על חשבון הבנק שלו (כעולה מתצהירו) וכן עיקולים על זכויותיו בדירה ברח' שמיר 21/1 בירושלים ובדירה ברח' משה שמיר 21/2 בירושלים (להלן: "הדירות"). על פי הבקשה, הדירות נמכרו לצד ג' בתחילת חודש אפריל 2016.
המבקש הגיש הבקשה לביטול העיקולים. לטענת המבקש בבקשה ובתצהיר שצורף לה, האזהרה מעולם לא הומצאה לו ועל דבר קיומו של התיק נודע לו לראשונה על ידי גרושתו עו"ד מעין אבוחצירה. להשלמת התמונה יצוין, כי במקביל להגשת הבקשה, הגיש המבקש התנגדות לביצוע השטרות, אשר הועברה לדיון בפני שופט, לנוכח סכום החוב החורג מסמכות רשם בכיר.
המבקש טוען, כי בהעדר המצאה כדין לא ניתן היה לנקוט כנגדו בהליכים כלשהם וככל שכאלה ננקטו הרי שהם בטלים מעיקרם. המבקש מוסיף, כי עיקול הזכויות על הדירות עלול לפגוע ברוכש הדירות – צד ג'.
המשיבה מתנגדת לבקשה. לטענת המשיבה, האזהרה נמסרה למבקש עוד ביום 19/4/16, בביתו ברח' מעלה אורנים 7 בירושלים, באמצעות שליח, אלא שהמבקש סירב לחתום על אישור המסירה כעולה מאישור המסירה ומתצהיר המוסר. המשיבה מוסיפה, כי בוצעה המצאה קודמת למבקש, בדרך של הדבקה, בכתובת ברח' שור 7 בירושלים, אך לאחר שהתבררה כתובתו של המבקש, במסגרת בקשה שהגיש בהליך למתן צו למניעת הטרדה מאיימת, הגישה המשיבה בקשה ללשכת ההוצאה לפועל, לעדכון כתובתו של המבקש וביצעה מסירה נוספת כאמור.